Ragnhildur Steinunn ( 33 ) snýr aftur eftir eins árs frí : Sjónvarpskonan vinsæla Ragnhildur Steinunn Jónsdóttir hefur lítið sést á skjánum síðastliðið ár þar sem hún hefur verið í ársleyfi eftir að hún eignaðist sitt annað barn . Hún snýr nú aftur með látum , uppfull af hugmyndum , og kemur víða við á skjánum í vetur . ÚT UM ALLT : Ragnhildur Steinunn er komin aftur á RÚV eftir eins árs fæðingarorlof og byrjar af fullum krafti . Hún verður með þrjá þætti á skjánum í vetur og fer létt með það . Á fullu Ragnhildur Steinunn Jónsdóttir hefur lítið verið í Sjónvarpinu síðastliðið ár þar sem hún tók sér gott frí eftir að hún eignaðist sitt annað barn . Hún snýr aftur á skjáinn í haust , með hvorki meira né minna en þremur þáttum , og hefur því nóg að gera . „ Ég tók mér ársleyfi , fyrir utan smáinnkomu í orlofinu fyrir Eurovision , og ég er orðin mjög spennt fyrir því að koma aftur , “ segir Ragnhildur Steinunn . Ragnhildur Steinunn segir fátt betra en að vera í löngu fríi og dúllast með tveimur börnum en hún á fjögurra ára stelpu og fyrir ári síðan bættist lítill strákur í fjölskylduna . Þrátt fyrir fjörið á heimilinu er vinnan Ragnhildi jafnan ofarlega í huga . „ Það var æðislegt í fríinu og það borgar sig eiginlega fyrir RÚV að ég taki frí reglulega . Ég pæli svo mikið í vinnunni í fríum og kem til baka uppfull af hugmyndum . Þegar ég er í fríi hef ég meiri tíma til að lesa , fylgjast betur með samfélaginu og fylgjast með dagskránni úr hæfilegri fjarlægð . Þá fær maður líka ýmsar hugmyndir í sambandi við dagskrána . “ Ragnhildur Steinunn sér um þáttinn Óskalög þjóðarinnar ásamt tónlistarmanninum Jóni Ólafssyni . Í þáttunum verða vinsælustu lög landins , frá árunum 1944 - 2014 , sett í nýjan búning og flutt af bestu söngvurum landsins . Þátturinn hefst í október en áður en þessi þáttur kom til var Ragnhildur Steinunn þegar komin með tvo aðra þætti á vetrardagskránni en hún gat ekki annað en slegið til . „ Þetta kom nú bara þannig til að Skarphéðinn Guðmundsson dagskrárstjóri talaði við mig í fæðingarorlofinu . Mér fannst þetta góð og skemmtileg hugmynd að þætti og fann strax að mig langaði að vera með í þessu , “ segir Ragnhildur Steinunn sem ákvað að slá til . KJARNORKUKONA : Ragnhildur Steinunn er með mörg járn í eldinum og hefur pælt í dagskrá Sjónvarpsins allt síðastliðið ár á meðan hún var í orlofi . „ Það er frábært að vinna með Jóni Ólafssyni . Hann er alger viskubrunnur þegar kemur að tónlist og veit miklu meira en ég hefði þorað að gera mér vonir um . “ Það verður heldur ekki komið að tómum kofunum hjá Ragnhildi Steinunni sem liggur nú yfir tónlistarsagnfræði og drekkur í sig fróðleik og tíðaranda liðinna áratuga en lögin sem verða í þættinum eru flokkuð eftir áratugum . „ Ég er að lesa Stuð vors lands og Ísland í aldanna rás og er að reyna að setja mig aðeins inn í tíðaranda hvers áratugar fyrir sig . Finna skemmtilegar tengingar milli laganna og þess tíma þegar þau voru vinsæl . “ Ragnhildur Steinunn ritstýrir einnig nýjum þætti í Sjónvarpinu . „ Þátturinn heitir Hæpið og er hispurslaus þáttur fyrir ungt fólk . Þar starfa ég einungis bak við tjöldin , kem að efnistökum og útliti . Það er frábært að fá að vinna með ungu og hæfileikaríku sjónvarpsfólki og hjálpa því að blómstra á skjánum . “ Þátturinn fer í loftið í október og í honum verða Unnsteinn Manúel , úr Retro Stefson , og Katrín Ásmundsdóttir laganemi en þau koma til með að velta fyrir sér málefnum unga fólksins . Þrátt fyrir að Ragnhildur sé eilítið að færa sig bak við tjöldin innan herbúða RÚV munu landsmenn þó sjá hana aftur á skjánum eftir áramót en þá hefst fjórða sería Ísfólksins . ,, Ég er nýkomin frá London þar sem við fylgdum tónlistarmanninum Ólafi Arnalds eftir en þar ræddum við meðal annars við framleiðendur sakamálaþáttanna Broadchurch en hann fékk BAFTA-verðlaunin fyrir tónlistina í þáttunum . “